

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Број: 1583-2-И/23**

**Датум, 27.12.2023. године**

**ПОСЕБАН ИЗВЈЕШТАЈ**

**ВРШЊАЧКО НАСИЉЕ У ВАСПИТНО-ОБРАЗОВНИМ УСТАНОВАМА**

**Децембар 2023. године**



**Садржај:**

[I УВОД 3](#_Toc154566944)

[II ОВЛАШТЕЊА ОМБУДСМАНА ЗА ДЈЕЦУ 3](#_Toc154566945)

[III ЦИЉ ИСТРАЖИВАЊА 4](#_Toc154566946)

[IV СТРУКТУРА ИСТРАЖИВАЊА 4](#_Toc154566947)

[V ИДЕНТИФИКАЦИЈА И АНАЛИЗА ПРАВНОГ ОКВИРА 5](#_Toc154566948)

[VI РЕЗУЛТАТИ ИСТРАЖИВАЊА О ВРШЊАЧКОМ НАСИЉУ У ВАСПИТНО-ОБРАЗОВНИМ УСТАНОВАМА 11](#_Toc154566949)

[VII ОКРУГЛИ СТО 21](#_Toc154566950)

[VIII ЗАКЉУЧНА РАЗМАТРАЊА 23](#_Toc154566951)

[IX ПРЕПОРУКЕ ОМБУДСМАНА ЗА ДЈЕЦУ 26](#_Toc154566952)

# УВОД

Насиље се дефинише као сваки облик понашања према дјетету које има за циљ повређивање или наношење бола, било физичког или психичког, запостављање и/или занемаривање дјетета, малтретирање и/или било који облик експлоатације дјетета, укључујући и сексуалну експлоатацију.[[1]](#footnote-1)

Насиље у васпитно-образовним установама у годинама које су претходиле овом извјештају поприма нове облике и углавном се говори о његовом порасту. Много је фактора који утичу на већу присутност насиља. Данашње вријеме дигитализације и нових технологија тј. њихова доступност ученицима сигурно је један од битнијих фактора који утичу на повећање насиља у васпитно -образовним установама. Присутност и квантитет насиља у медијима, друштвене реакције на насиље и узори које дјеца и млади прате и опонашају, измијењен систем вриједности, умањење васпитне улоге, све то као и други фактори утиче на свјесности и осјетљивости на насиље, прибјегавање насилном понашању и реакцију на насиље.

Сврха системских мјера је свакако унапређење друштвене бриге за дијете, његову заштиту и обезбјеђивање потребне помоћи у свим ситуацијама када је дијете изложено неком од облика насиља, злостављања или занемаривања, на начин да осигура адекватну и благовремену реакцију надлежних служби.

# ОВЛАШТЕЊА ОМБУДСМАНА ЗА ДЈЕЦУ

Омбудсман за дјецу је овлаштен да Влади, односно, Народној скупштини поднесе иницијативу за измјену или допуну закона и других прописа и општих аката. Такође, Омбудсман за дјецу је овлаштен и да органима државне управе, органима, односно, службама јединица локалне самоуправе, као и другим правним и физичким лицима која обављају послове у вези са дјететом, предлаже предузимање мјера за спречавање штетних поступања која угрожавају њихова права и интересе, да упозори на неправилности, те да захтијева извјештаје о предузетим мјерама.

Надлежности Омбудсмана за дјецу утврђене су законом[[2]](#footnote-2).

У обављању послова из своје надлежности Омбудсман за дјецу поступа у оквиру Устава, закона и других прописа и општих аката, као и међународних уговора и општеприхваћених правила међународног права, руководећи се начелом правичности и морала.

Омбудсман за дјецу:

а) прати усклађеност закона и других прописа у Републици Српској који се односе на заштиту права дјетета с одредбама Устава Републике Српске, Конвенције Уједињених нација о правима дјетета и других међународних докумената који се односе на заштиту права и интереса дјетета;

б) прати извршавање обавеза Републике Српске које произилазе из Конвенције Уједињених нација о правима дјетета и других међународних документата који се односе на заштиту права и интереса дјетета;

ц) прати примјену свих прописа који се односе на заштиту права и интереса дјетета;

д) прати повреде права и интереса дјетета;

е) залаже се за заштиту и промоцију права и интереса дјетета;

ф) предлаже предузимање мјера за заштиту и промоцију права, као и за спријечавање штетних поступања која угрожавају права и интересе дјетета;

г) обавјештава јавност о стању права дјетета;

х) обавља друге послове утврђене Законом о Омбудсману за дјецу Републике Српске.

Омбудсман за дјецу је дужан да јавност редовно обавјештава о стању права дјетета, као и мјерама које се предузимају за заштиту и побољшање положаја дјетета у друштву[[3]](#footnote-3), а такође има право да Народној скупштини поднесе посебан извјештај када оцијени да је то потребно ради предузимања мјера од значаја за заштиту права и интереса дјеце[[4]](#footnote-4)

# ЦИЉ ИСТРАЖИВАЊА

Добијање и утврђивање мишљења и ставова дјеце и младих о вршњачком насиљу у васпитно-образовним установама, о учесталостима вршњачког насиља, врстама и облицима вршњачког насиља, превенцији вршњачког насиља, реакцијама надлежних на вршњачко насиље, давање препорука надлежним тијелима за системску подршку у остваривању права дјеце на заштиту од насиља.

# СТРУКТУРА ИСТРАЖИВАЊА

Проведено истраживање обухвата:

* Идентификацију и анализу правног оквира - међународног и домаћег.
* Прикупљање релевантних података, мишљења и ставова употребом унапријед припремљеног и усклађеног упитника за средњошколце од И до ИИИ разреда.
* Анализу прикупљених података, мишљења и ставова.
* Организовање округлих столова са релевантним актерима из ове области.
* Препоруке надлежним тијелима.

# ИДЕНТИФИКАЦИЈА И АНАЛИЗА ПРАВНОГ ОКВИРА

Анализа закона и докумената који се односе на насиље над и међу дјецом у васпитно – образовним установама показује да у нашој земљи постоји знатан број закона који се односе на насиље, односно ову област. Иако је законска регулатива темељ за заштиту дјеце од насиља, само подручије законске основе није евалиурирано системски, већ постоје одређени извјештаји и процјене стања у оквиру појединих докумената пред надлежним органима или цивилним сектором.

С обзиром да је један од циљева овог истраживања и анализа релевантних закона и докумената који се односе на насиље над и међу дјецом у васпитно – образовним установама, у даљем тексту приказаћемо издвојене дијелове који се односе на ову област.

**УН КОНВЕНЦИЈА О ПРАВИМА ДЈЕТЕТА**[[5]](#footnote-5)

*“Државе чланице ове конвенције поштују и осигуравају права садржана у Конвенцији сваком дјетету под њиховом јурисдикцијом, без икакве дискриминације и без обзира на расу, боју коже, пол, језик, вјероисповијест, политичко или друго увјерење, национално, етничко или социјално поријекло, имовно стање, онеспособљеност, рођење или други статус дјетета или његовог родитеља или законитог старатеља*.“[[6]](#footnote-6)

*“У свим активностима које се тичу дјеце од примарног значаја су интереси дјетета без обзира на то да ли их проводе јавне или приватне институције за социјалну заштиту, судови, административни органи или законодавна тијела.*

*Државе чланице се обавезују да дјетету осигурају такву заштиту и бригу која је пријеко потребна за његову добробит, узимајући у обзир права и обавезе његових родитеља, законитих старатеља или других појединаца који су правно одговорни за дијете и предузимају у том циљу све потребне законодавне и административне мјере.*

*Државе чланице се старају да институције, службе и установе које су одговорне за бригу или заштиту дјеце буду у складу са стандардима које су утврдили надлежни органи, посебно у области сигурности и здравља, и броју и подобности особља, као и стручног надзора*.”[[7]](#footnote-7)

*“Државе чланице предузимају све одговарајуће законодавне, административне, социјалне и образовне мјере ради заштите дјетета од свих облика физичког или менталног насиља, повреда или злоупотребе, занемаривања или немарног односа, малтретирања или експлоатације, укључујући И сексуалну злоупотребу, док је на бризи код родитеља, законитих старатеља или неког другог лица коме је повјерена брига о дјетету.*

*Такве заштитне мјере треба да обухвате, по потреби, ефикасне поступке за установљавање социјалних програма за обезбјеђење подршке неопходне дјетету и онима којима је повјерена брига о дјетету, као и остале облике спречавања, утврђивања, пријављивања, просљеђивања, истраге, поступања и праћења случајева овдје наведеног злостављања дјетета и, по потреби, обраћања суду.”[[8]](#footnote-8)*

*“Државе чланице признају право дјетета на образовање и, ради постепеног остварења тог права на основу једнаких могућности, посебно:*

* *проглашавају основно образовање обавезним и бесплатним за све;*
* *подстичу развој различитих облика средњошколског образовања, укључујући опште и стручно образовање, које је доступно свој дјеци и предузимају одговарајуће мјере као што су увођење бесплатног образовања и пружање финансијске помоћи у случају потребе;*
* *свима омогућавају стицање високог образовања на основу способности, користећи прикладна средства;*
* *свој дјеци стављају на располагање образовне и стручне информације и услуге професионалне орјентације;*
* *предузимају мјере за подстицање редовног похаЂања школе и смањење исписивања из школе.*

*Државе чланице предузимају све одговарајуће мјере како би се обезбиједило да се школска дисциплина проводи на начин примјерен дјечијем људском достојанству и у складу с овом Конвенцијом.”[[9]](#footnote-9)*

*Партиципацијом дјеце се признаје право дјетета да изрази своје мишљење И буде партнер одраслима у доношењу одлука[[10]](#footnote-10).*

**УН Комитет за права дјетета, Општи коментар број 13: Право дјетета на слободу од свих облика насиља**

Општи коментар број: 13[[11]](#footnote-11) односи се на члан 19. УН Конвенције о правима дјетета којим УН Комитет за права дјетета посебно наглашава да се морају „значајно појачати и проширити мјере за заустављање насиља, како би се успјешно стало на пут овим појавама које угрожавају развој дјеце и потенцијално ненасилно рјешавање сукоба у друштву.”

Овај Општи коментар у поглављу IV Правна анализа члана 19. посебно наглашава:

*„27. Насиље међу дјецом. Овдје се обухватају физичко, психолошко и сексуално насиље, често у облику злостављања које наносе дјеца (често групе дјеце) другој дјеци, чиме се повређује дјечији физички и психолошки интегритет и добробит не само непосредно, већ често и са јаким средњорочним или дугорочним утицајем на његов или њен развој, образовање и друштвену интеграцију. Исто тако, насиље које врше банде младих имају озбиљних негативних посљедица на дјецу, било да су она жртве или починиоци. Иако су дјеца починиоци, улога одраслих одговорних за ову дјецу је од кључног значаја у свим покушајима да се на одговарајући начин реагује и спријечи такво насиље, такође водећи рачуна да те мјере још више не погоршају насиље заузимањем казненог става и коришћењем насиља против насиља.”*

**УН Комитет за права дјетета** је разматрао комбиновани пети и шести периодични извјештај Босне и Херцеговине (ЦРЦ/Ц/БИХ/5-6) на 2404. и 2405. сједници (ЦРЦ/Ц/СР.2404 и 2405) одржаној 10. и 11. септембра 2019. године и усвојио на 2430. сједници од 27. септембра 2019. године **Закључна разматрања**[[12]](#footnote-12), којима се упућују препоруке држави чланици које се, између осталог, односе и на насиље над дјецом.

У тачки Е.25.д) Насиље над дјецом - Злостављање и занемаривање, Комитет је, између осталог, изразио забринутост због:

*“Повећаног броја појава насиља над дјецом, укључујући вршњачко насиље у школама и на интернету.”*

У тачки 26.д), а у вези са Општим коментаром бр. 13 (2011) о праву дјетета на заштиту од свих облика насиља и узимајући у обзир циљ 16.2 Циљева одрживог развоја, Комитет подсјећа на своје претходне закључне примједбе (став 42.) и позива државу да, између осталог:

*“Додатно ојача програме подизања свијести о различитим врстама насиља и злостављања дјеце, укључујући и дјецу у те програме да би се код њих развила свијест о различитим врстама насиља и спријечило њихово учешће у насиљу; успостави јасне и приступачне процедуре пријављивања насиља за дјецу, родитеље и стручњаке који раде са дјецом; и обезбједи дјеци прилагођен приступ услугама подршке и заштите.*

Такође, између осталог: “*Комитет препоручује да држава обезбједи бесплатну телефонску линију доступну свој дјеци широм државе 24 сата дневно, пружи неопходне људске, финансијске и техничке ресурсе за њено ефикасно функционисање и промовише употребу успостављене телефонске линије.”*

**Закон о предшколском васпитању и образовању**[[13]](#footnote-13)

Законом о предшколском васпитању и образовању уређује се предшколско васпитање и образовање дјеце од шест мјесеци до поласка у основну школу, а који се остварује кроз програм предшколског васпитања и образовања и саставни је дио јединственог система васпитања и образовања у Републици Српској[[14]](#footnote-14).

*„(1) У остваривању дјелатности предшколског васпитања и образовања и осталих дјелатности предшколске установе забрањене су све врсте насиља, злостављања и занемаривања и све активности којима се угрожавају, дискриминишу или издвајају дјеца, односно група дјеце, по било којем основу, у складу са важећим законима и међународним конвенцијама.*

*(2) Предшколске установе ће обезбиједити ефикасне механизме заштите против насиља, злостављања, занемаривања и дискриминације и било које врсте узнемиравања у складу са протоколом о поступању у случају насиља, злостављања или занемаривања дјеце.[[15]](#footnote-15)“*

**Закон о основном васпитању и образовању[[16]](#footnote-16)**

Закон о основном васпитању и образовању схвата васпитање као процес планског, организованог и системског дјеловања на развој личности и његових потенцијала, а образовање као организовану, сазнајну активност којом се стичу, усавршавају, уобличавају и проширују знања, вјештине и навике ученика.[[17]](#footnote-17)

Законом о основном васпитању и образовању се, између осталих, као задатак основног васпитања и обзразовања, дефинише и: *“успостављање нулте толеранције на насиље и развијање ненасилног понашања.“[[18]](#footnote-18)*

Према Закону, школа је дужна, „с *циљем бржег и ефикаснијег дјеловања да обезбиједи ефикасне механизме заштите против насиља, злостављања, занемаривања и дискриминације и било које врсте узнемиравања ученика.*

*Механизми заштите против насиља, злостављања, занемаривања и дискриминације и било које врсте узнемиравања ученика дефинишу се Протоколом о поступању у случају насиља, злостављања или занемаривања дјеце/ученика који потписују министар просвјете и културе (у даљем тексту: министар), министар здравља и социјалне заштите, министар унутрашњих послова и министар породице, омладине и спорта.*

*У основном васпитању и образовању забрањене су све врсте насиља, злостављања и занемаривања, као и све активности којима се угрожавају, дискриминишу или издвајају ученици, односно група ученика, по било којем основу, у складу са важећим законима и међународним конвенцијама.“[[19]](#footnote-19)*

Закон изричито прописује да, између осталих, ученик има право заштиту од сваког облика насиља, злостављања, занемаривања и злоупотребе[[20]](#footnote-20), те у исто вријеме прописује да се, између осталог, као тежа повреда дужности ученика, сматра: недоличан однос или насиље према наставнику или другом раднику школе, као и недоличан однос или насиље ученика једних према другима[[21]](#footnote-21).

**Закон о средњем образовању и васпитању[[22]](#footnote-22)**

*„Школа, родитељи, ученици, републички органи управе и јединице локалне самоуправе промовишу и спроводе програме заједничког и организованог дјеловања и сарадње у борби против злостављања и злоупотребе дјеце и младих, трговине људима, борби против дроге, алкохолизма, пушења и других токсикоманија, малољетничке делинквенције, вршњачког насиља, те свих других појава које угрожавају здравље и живот ученика.*

*Школа је дужна да обезбиједи ефикасне механизме заштите против насиља, злостављања, занемаривања и дискриминације и било које врсте узнемиравања у складу са Протоколом о поступању у случају насиља, злостављања или занемаривања дјеце.*

*Протокол о поступању у случају насиља, злостављања или занемаривања дјеце потписују министар просвјете и културе (у даљем тексту: министар), министар здравља и социјалне заштите, министар унутрашњих послова и министар породице, омладине и спорта.*

*У средњем образовању и васпитању забрањене су све врсте насиља, злостављања и занемаривања, као и све активности којима се угрожавају, дискриминишу или издвајају ученици, односно група ученика, по било којем основу, у складу са важећим законима и међународним конвенцијама.*

*Школа је дужна да спроводи мјере и пропише начин, поступак и смјернице заштите и безбједности ученика током боравка у школи, као и свих активности које организује школа, у сарадњи са надлежним органом јединице локалне самоуправе, те да пропише периодичну процјену ризика од опасности у школском објекту, у сарадњи са надлежним органима из одређене области.*

*Ученици имају право на заштиту и безбједност у школској згради, на прилазу школи и ван школског објекта и школског дворишта за вријеме остваривања образовно-васпитног рада или других активности које организује школа.“[[23]](#footnote-23)*

И према Закону о средњем образовању и васпитању, ученик има право на заштиту од сваког облика насиља, злостављања, занемаривања и злоупотребе[[24]](#footnote-24), те да се недолично или насилничко понашање према наставницима и осталом радном особљу, као и недолично или насилничко понашање ученика једних према другим сматра као тежа повреда обавеза ученика.[[25]](#footnote-25)

**Протокол о поступању у случајевима насиља, злостављања и занемаривања дјеце**

Протокол о поступању у случајевима насиља, злостављања и занемаривања дјеце[[26]](#footnote-26) поптисан 2012. године од стране Министарства унутрашњих послова, Министарства здравља и социјалне заштите, Министарства просвјете и културе и Министарства породице, омладине и спорта, има за циљ унапређење друштвене бриге за дијете и његову заштиту и обезбјеђивање потребне помоћи у свим ситуацијама када је дијете изложено неком од облика насиља или злостављања. Протокол ставља акценат на адекватну и благовремену реакцију надлежних органа и служби.

Основни принципи Протокола су: право дјетета на живот, опстанак и развој, најбољи интерес дјетета, недискриминација и учешће-партиципација дјетета.

*„Насиље над дјецом никада није оправдано и свако насиље над дјецом се може спријечити.*

*Зато су установе, институције и службе које брину о дјеци, у складу са наведеним основним принципима дужне подстицати, стварати и јачати окружење у којем се:*

* *учи и његује култура понашања и уважавања личности,*
* *поштује личност и достојанство сваког појединца,*
* *поштује право дјетета да не буде повријеђено и да одраста у безбједној средини,*
* *не толерише насиље од било кога,*
* *не ћути о насиљу које се дешава,*
* *развија и јача одговорност свих,*
* *подстиче на пријаву сваког облика насиља,*
* *обавезује на адекватно поступање свих који имају сазнања о насиљу над дјецом.“*

Испуњење основних принципа подразумијева адекватно поступање надлежних институција, односно, сталну сарадњу свих актера у сврху обезбјеђења свеобухватне и квалитетне заштите дјеце од сваког облика насиља, злостављања и занемаривања.

*„Овај Протокол треба да сензибилише све запослене у васпитно-образовним установама за појаве насиља над дјецом, те да их обавеже на предузимање мјера ради откривања и пријављивања проблема и одговарајуће помоћи дјетету.*

*Сви запослени у васпитно-образовним установама дужни су предузимати мјере заштите права дјетета те о сваком кршењу тих права, посебно када се ради о различитим облицима насиља над дјететом, занемаривања дјетета или немарног поступања, злостављања или искоришћавања, одмах:*

1. *По пријави или на основу сазнања да је дијете жртва неког од облика насиља, обавијестити координатора (особу која координише активности предвиђене Протоколом – коју ће свака школа накнадно одредити). Координатор заједно са директором школе обавља разговор са дјететом уз обавезно присуство стручних радника васпитно-образовне установе (дипл. психолога, дипл. социјалног радника, дипл. педагога) и стручног радника надлежног центра за социјални рад, на начин да се поступа посебно пажљиво и обазриво, поштујући дјететово достојанство и пружајући му подршку.*
2. *Одмах по сазнању за насиље над дјететом, без обзира гдје је и од кога учињено, координатор обавјештава родитеље или старатеље дјетета, те их упознаје са свим чињеницама и околностима које су установи познате, те о мјерама које је установа предузела или ће предузети. У случају сумње да су родитељи починили насиље над дјететом о томе ће обавијестити центар за социјални рад и полицију.*
3. *Родитељима или старатељима дјетета које је жртва насиља дати обавјештења о могућим облицима савјетодавне и стручне помоћи дјетету у установи и изван ње, са циљем подршке и оснаживања дјетета за ублажавање посљедица и траума.*
4. *Уколико је дијете повријеђено у мјери која захтијева љекарску интервенцију или преглед или се према околностима случаја може претпоставити да су таква интервенција или преглед потребни, координатор одмах позива службу хитне помоћи или на најбржи могући начин, који не штети здрављу дјетета, отпрати или осигура пратњу дјетета до љекара, те сачека љекарску препоруку о даљњем поступању и долазак дјететових родитеља или старатеља.*
5. *Директор школе или координатор одмах ће извршити пријаву полицији и обавијестити центар за социјални рад, као и ресорно Министарство, те их упознати са свим чињеницама и околностима случаја и активностима које је школа предузела или ће предузети.*
6. *На захтјев тужилаштва или полиције одмах доставити сву расположиву документацију везану за разјашњавање и доказивање насиља над дјететом.*
7. *Уколико се ради о посебно тешком облику, интензитету или дужем временском трајању насиља, које је изазвало трауму, савјетовати се са стручњацима изван установе - породичне медицине, центра за ментално здравље и центра за социјални рад - који су обавијештени о случају, о начину поступања и помоћи дјетету жртви насиља у оквиру васпитно-образовне установе.*
8. *Уколико је дијете свједок насиља, предузети потребне мјере ради помоћи дјетету свједоку насиља, по потреби консултовати стручњаке изван установе - породичне медицине, центра за ментално здравље.*
9. *Уколико је, према сазнањима, насиље над дјететом извршено од било којег лица запосленог у васпитно-образовној установи, установа је дужна покренути поступак утврђивања свих чињеница и околности ради утврђивања одговорности починиоца, без обзира на покретање, вођење и исход поступка пред надлежним институцијама изван установе.*
10. *О пријави насиља над дјететом, о предузетим активностима, разговорима, изјавама и својим запажањима школа ће сачинити службену забиљешку, коју ће на захтјев доставити надлежним органима.*
11. *О свим случајевима насиља над дјецом школа ће водити одговарајућу евиденцију заштићених података и извјештај о томе два пута годишње (на крају првог полугодишта и на крају школске године) доставити ресорном Министарству.“*

# РЕЗУЛТАТИ ИСТРАЖИВАЊА О ВРШЊАЧКОМ НАСИЉУ У ВАСПИТНО-ОБРАЗОВНИМ УСТАНОВАМА

Институција Омбудсмана за дјецу у склопу редовних активности у школској 2023/24. години провела је истраживање о вршњачком насиљу у васпитно - образовним установама. Приликом планираног истраживања, Омбудсман за дјецу се строго придржавао принципа УН Конвенције о правима дјетета и Етичког кодекса истраживања о дјеци.

Анализа прикупљених података из упитника је искориштена за израду посебног извјештаја Омбудсмана за децу "Вршњачко насиље у васпитно - образовним установама", као и за препоруке које смо упутили надлежним институцијама Републике Српске.

Анкетирање је извршено употребом унапријед припремљеног и усклађеног онлине анкетног упитника. Упитник о вршњачком насиљу у васпитно - образовним установама садржи 14 питања отвореног и затвореног типа, а циљна група су били ученици од I до III разреда (узраст 15 до 18 година). Упитник је достављен свим средњим школама у Републици Српској, испуњавао се онлине путем обрасца, а рок за достављање одговора је био од 24.10. - 10.11.2023. године.

Циљ истраживања је утврђивање мишљења и ставова дјеце и младих о вршњачком насиљу у васпитно-образовним установама, о учесталостима вршњачког насиља, врстама и облицима вршњачког насиља, превенцији вршњачког насиља, реакцијама надлежних на вршњачко насиље, давање препорука надлежним тијелима за системску подршку у остваривању права дјеце на заштиту од насиља.

Анкетирању је учествовало укупно 5.701 ученика из свих средњих школа Републике Српске од I до III разреда.

Анкетирање је било анонимно и добровољно, али је остављена могућност да се од личних података упише пол, мјесто где живе и узраст.

Када говоримо о територијалној заступљености из попуњених одговора је произашло да су ученици доставили своје одговоре из цијеле Републике Српске, а на питање из којег мјеста долазите 4.688 ученика је навело мјесто.

Од укупног броја ученика који су попунили упитник тј. одговорили на наведено питање (5.378 одговора) 65% су биле дјевојчице, а 35% су били дјечаци.

Табела бр.1

Питање "Како бисте оцјенили однос/слагање међу вршњацима у твојој школи?" је постављено јер смо жељели да идентификујемо како млади перципирају своју школску средину. Да ли су задовољни или не у школској средини, у дружењу и комуникацији са вршњацима, осјећају ли припадност и прихваћеност од стране вршњака, а на ово питање одговорило је укупно 5.594 ученика.

Од укупног броја достављених одговора произилази да 42% ученика мисли да су неке групе вршњака супер, а неке не, 30% ученика се изјаснило да није сигуран/на како би одговорио/ла на понуђено питање, 17% ученика је доставило одговор да су односи међу вршњацима супер, 6% испитаника сматра да су однос/слагање међу вршњацима у школи лоше, док се 5% ученика изјаснило да су ти односи добри. Охрабрује нас податак да већина ученика сматра да су односи међу вршњацима позитивни, задовољавајући и доприносе побољшању школске климе. Мањи број ученика сматра да односи нису добри, што нас усмјерава да активности у овој области требају бити предузетније, учинковитије и допријети до сваког ученика у школи.

Табела бр.2

На питање "Да ли си био/ла жртва насиља у школи у току ове школске године?" одговор је доставило 5.636 ученика. Од тог броја из достављених одговора произилати да 90% ученика који су одговорили на ово питање нису били/ле жртве насиља у току ове школске године док је 10% ученика претрпило неки облика насиља у школи.

Податак да 90% дјеце није било жртва насиља у васпитно – образовним установама у овој школској години свакако је позитиван. Питање колико дјеца знају о насиљу или се сада више говори о насиљу, може имати и значајог утицаја на добијене податке.

Међутим добијени податак морамо и шире размотрити јер се радило о кратком периоду, а тако посматрајући добијени подаци да 10% дјеце је претрпјело неки облик насиља управо указује колико је неопходно да системски више и снажније приступимо овом комплексном проблему и као друшто пошаљемо јаснију и гласнију поруку за стоп насиљу.

Табела бр.3

Нешто другачији проценти одговора су били на питању „Да ли си био/ла жртва насиља у школи у току школовања?" гдје је 76% испитаника који су одговорили на ово питање одговорило "НЕ", док је 24% испитника одговорило потврдно да су били жртве неког од облика насиља у току школовања. На наведено питање одговорило је 5.001 ученик.

Ако упоредимо са претходним питањем видљиво је да је већи проценат дјеце био у току свог школовања жртва неког облика насиља.

Табела бр.4

На питање “Да ли је неко кога познајеш друг/другарица из одјељења/школе био/ла жртва насиља у току ове школске године?” одговорило је 5.354 ученика. Од ученика који су доставили одговоре 80% ученика доставило је негативан одговор док је 20% ученика одговорило потврдно да познају друга/другарицу из одјељења или школе који/а је био/ла жртва неког од облика насиља.

Податак можемо тумачити и да је могуће да перцепција када се посматра сама особа и када посматрају друга/другарицу према добијеним подацима се разликује, што можемо тумачити и да су осјетљивији у препознавању насиља ако се деси према другу/другарици а не према себи. Такође, податак може указивати и да мањи број дјеце трпи више насилног понашања, а на што нас усмјерава податак добијен од дјеце који указује да је једна од најучесталијих врста насиља управо социјално искључивање (питање бр.7).

Табела бр.5

Као и на претходном питању из достављених одговора којих је било укупно 5.424 на питање „Да ли је неко кога познајеш друг/другарица из одјељења/школе био/ла жртва насиља у току школовања?" проценти одговора су другачији, те је 59% ученика доставило негативан одговор на наведено питање, док 41% ученика који су одговорили на ово питање познаје друга или другарицу из одјељења/школе који/а је био/ла жртва неког облика насиља.

Ако кроз школовање посматрамо каква је перцепција дјеце према насиљу, колико су окружена насиљем, у ком проценту препознају насиље, опет можемо, као у питању број 4., видјети да проценат дјеце са искуством у насиљу, било директно или индиректно изложени, расте.

Табела бр.6

На питање „Ко је починилац насиља“ одговорило је 4.309 ученика. Од укупног број ученика који су доставили одговор на наведено питање 54% ученика се изјаснило да је починилац био ученик из њихове школе, 9% ученик из друге школе, 5% ученика је рекло да је то неко од запослених у школи и 5% је рекло да је то неко други. На ово питање остављена је била и могућност да ученици додају још одговора те је 27% ученика који су одговорили на питање „Ко је починилац“ дали одговор да нису присуствовали насилљу и да не знају ко је починилац.

Највећи проценат одговора на питање ко је починилац насиља односио се на ученика из школе. Занимљиво је да је у овом питању остављена могућност да је насиље почињено од стране запосленог и оно што нас забрињава је податак да су ученици навели да је у 5% случајево насиље почењено управо од оних који би требали заштити, зауставити и спријечити било који облик насиља.

Табела бр.7

На питање “Ако се у твојој школи десио/дешава насиље, о којој врсти насиља је ријеч?” одговорило је 4254 ученика. У овом питању остављена је могућност ученика да дају више одговора у питању уколико се у њиховој школи дешава више врстаља насиља. Па резултати изгледају овако:

сексуално насиље 229 одговора или 5,4%, физичко насиље 1375 одговора или 32,3%), вербално насиље 2562 одговора или 60,2%, насиље путем интернета 932 одговора или 21,9%, занемаривање 1225 28,8% и социјално искључивање тј. искључивање из групе је било 2079 одговора или 48,9%.

Перцепција ученика према врстама насиља упућује нас да је најучесталија врста насиља вербално насиље, потом социјална искљученост, физичко насиље, занемаривање, насиље путем интернета и сексуално насиље.

Графикон бр.1

На питање „Уколико се у твојој школи десило/дешава насиље, које је најчешће мјесто на којем се насиље дешава?“ одговорило је 4268 ученика. Од укупног број ученика који су доставили одговор на наведено питање произилази да је 1973 или 46% одговорила било у учионици, у дворишту школе је било 1580 одговора или 37%, на ходнику 1411 одговора или 33,1% и неко друго мјесто 520 одговора или 12,2%. Такође, ученицима је и у овом питању остављена могућност да дају више одговора као и могућност да уколико се насиље дешава на неком другом мјесту да дају одговор гдје је то гдје се насиље дешава. Тако из достављених одговора произилази да су то школски тоалети, ван школе, или да није било насиља.

Мјесто гдје дјеца према законским регулативама требају бити сигурна и заштићена је према подацима на које нам дјеца указују мјеста на којима се дешава насиље.

Графикон бр.2

На питање "Како реагујеш на насиље" одговор је доставило 4505 ученика, а из одговора произилази да је 35% испитаника само гледало насиље јер их се не тиче, те због тога се и не мијешају, 26,2% испитаника је пријавило насиље, 25,7% испитаника је покушало да интервенише док је 13,1% ученика прекинуло насиље.

Подаци одговора указују да су реакције младих на вршњачко насиље врло различите. Користе се бројни конструктивни и неконструктивни начини реаговања. Можемо закључити из овог одговора и да дјеци треба прилагодити едукације и учити их о начинима реаговања на насиље. Иако охрабрују подаци да су у већем проценту они реаговали, не смијемо занемарити и одговоре који указују на нереаговање на насиље, а што уствари представља подржавање или оправдање насиља.

Табела бр.8

На питање "Да ли би пријавио/ла насиље у школи" 5436 ученика је доставило одговор. Од броја ученика који су одговорили на питање 68% је доставило потврдан одговор, 15% ученика је одговорила са „не, ако нисам умјешан/на“, 9% ученика је доставило одговор „не, покушао/ла бих интервенисати“, 5% ученика је доставило одговор „не, нисам цинкарош“, док 3% ученика је доставило одговор „не, никада“.

Подаци које смо добили од дјеце у овом питању охрабрују да већина дјеце би пријавила насиље у школи. Међутим, упадљива је разлика између понашања и ставова ученика према насиљу, јер у односу на одговоре који упућују да већи дио дјеце би пријавио насиље, значајно је мањи број ученика који су и пријавили насиље (26% су пријавили насиље-питање бр. 9).

Иако је мањи проценат дјеце која не би пријавила насиље, управо свако дијете треба едуковати да се насиље треба пријавити јер је то једини исправан пут, и да помоћ треба пружити и ономе ко је претрпио насиље али и оном ко је починио насиље.

Табела бр.9

На питање „Коме би пријавио/ла насиље у школи“ одговорило је 5424 ученика. У овом питању је остављена могућност ученицима да доставе више одговора али и да сами наведу ко су те особе коме би они пријавили насиље у школи. 3929 одговора или 72% одговора је било да би насиље пријавили одјељенској служби (учитељу/ици, разреднику/ци, професору/ици, наставнику/ци), 2340 одговора или 43,1% одговора је било да би насиље пријавили стручној служби (психолог, педагог, социјални радник..), 1713 одговора или 31,6% одговора је било да би насиље пријавили родитељима, 579 одговора или 10,7% је било да би се о насиљу у школи повјерили вршњаку док је 161 одговор или 3% било да је то неко други. Из одговора ко је то неко други је произашло да је у већини случајева то школски полицајац или неко други од запослених у школи.

Одговори ученика упућују на важност одјељенских старјешина и стручне службе у школама, осјећај повјерења према истима. На трећем мјесту су тек родитељи, али морамо узети у обзир да су ово ученици средњих школа, који су на когнитивном нивоу зрелији и јаснија су им правила понашања и процедуре поступања надлежности органа, између осталог и школе и њених запослених.

Графикон бр.3

На питање „Ако си некада пријавио/ла насиље, каква је била реакција?“ одговорило је 3746 ученика. Из достављених одговора произилази да у 56% достављених одговора одјељенски старјешина је обавио разговор, 31% одговор је било да није било никакве реакције, у 9% одговора наведено је да стручна служба укључила, у 3% одговора је било да се породица укључила, док се 1% одговора односио на то да се укључио надлежни центар за социјални рад.

Из достављених одговора ученици су навели да је највећем броју случајева одреаговано и то од стране одјељенског старјешине или стручне службе, што је у позитивној корелацији и са одговорима на питање коме би се повјерили и пријавили насиље (питање бр. 11). Забрињава податак из одговора ученика који упућује да се на пријаву насиља не реагује. Законска регулатива је јасна у овом дијелу, а акценат се ставља на адекватну и благовремену реакцију надлежних органа и служби. Сам Протокол о поступању у случају насиља, злостављања или занемаривања дјеце прописује дужност свих запослених у васпитно – образовним установама за појаве насиља над дјецом, те их обавезује на предузимање мјера ради откривања и пријављивања проблема и одговарајуће помоћи дјетету.

Табела бр.10

На питање “Да ли си у школи учио/ла о препознавању/реаговању на насиље тј. пријављивању/реакцији надлежних на насиље?” 5381 ученик је доставио одговор. Из достављених одговора је произашло да је 47% одговорило потврдно, 17% ученика који су одговорили на наведено питање нису учили о препознавању/реаговању на насиље, до 36% се изјаснило нешто јесам, али нисам сигуран.

Насиље као тема је уведена у наставми план и програм у школама. Податак који дјеца износе да нису учили или нису сигурни да су учили о препознавању/реаговању на насиље тј. пријављивању/реакцији надлежних на насиље указује да едукација дјеце треба бити учинковитија. Не можемо бити задовољни подацима да мањи проценат од пола дјеце која су доставила одговор је прошло и имало едукацију у овој области.

Табела бр.11

Од укупног броја запримљених одговора 5145 ученика је доставило одговор на питање „На који начин сматраш да се може утицати на смањење вршњачког насиља“. Из одговора је произашло да 36% ученика сматра да су то радионице у организацији стручних служби, 21% одговора је било да кроз редовне наставне активности, 21% одговора се односило да су то ваннаставне активности, 13% одговора је било да су то вршњачке радионице, док је 9% одговора било да је то кампања преко друштвених мрежа.

Подаци који указују на потребне додатне интервенције у овој области су према одговорима ученика разнолике, и као такве указују и на креативност и иновативност дјеце али и могућност ширег дјеловања у овој области и укључивања шире заједнице.

Табела бр. 12

# ОКРУГЛИ СТО

Омбудсман за дјецу Републике Српске у сарадњи са Институтом за развој младих и заједнице „Перпетуум мобиле” Бања Лукаје дана 14.12.2023. године у Бања Луци, а дана 21.12.2023. године у Бијељини реализовао Округле столове на тему „*Вршњачко насиље у васпитно-образовним установама”.* На округлом столу институција Омбудсмана за дјецу презентовала је резултате истраживања које је добила од дјеце о теми вршњачког насиља у васпитно - образовним устнановама, а које је урадила у току 2023/24 школске године.

Округлом столу у Бања Луци присуствовали су представници: Главне службе за ревизију Републике Српске, Служба министра Министарства унутрашњих послова Републике Српске, Министартсво породице, омладине и спорта Републике Српске, Управа полиције Министарства унутрашњих послова Републике Српске, Републички педагошки завод Републике Српске, Средње школе унутрашњих послова Министарства унутрашњих послова Републике Српске, Градске управе Град Бања Лука, ЈУ ОШ „Георгиј Стојков Раковски“ Бања Лука, ЈУ ОШ „Милан Ракић“ Карановац, ЈУ ОШ „Змај Јова Јовановић“ БЛ, ЈУ ОШ „Алекса Шантић“ БЛ, Удружење „Нова Генерација“, ЈУ Дом „Рада Врањешевић“, ЈУ ЕТШ “Никола Тесла“ Бања Лука, ЈУ Економска школа Бања Лука, СШЦ „Гемит Апеирон“, ЈУ ОШ „Никола Тесла“ Прњавор, ЈУ Гимназија Бања Лука, ЈУ техничка школа БЛ, УГ „Здраво да сте“, Центар за социјални рад (Центар за породицу) БЛ, Опћа Гимназија Католички средњошколски центар БЛ, ОСЦЕ-Бања Лука, ЈУ Медицинска школа БЛ, ученици.

Округлом столу у Бијељини су присуствовали представници: Градске управе Града Бијељина, Окружног јавног Тужилаштва Бијељина, Полицијске Управа Бијељина, Друштво психолога Републике Српске, Предсједници актива директора основних школа регије Семберије и регије Бирач, Предсједник актива директора средњих школа регије Семберије, центара за социјални рад из Бијељине, Угљевика, Зворника и Лопара, представници ЈУ основних школа ''Свети Сава'' и ''Кнез Иво од Семберије'' из Бијељине, ''Свети Сава'' Лопаре, ''Петар ИИ Петровић Његош'' Обарска, Средња пољопривредна и медицинска школа Бијељина, Педагошки факултет Источно Сарајево - Бијељина, адвоката, УГ за интеграцију Рома и Ромкиња ''ОТАХАРИН'' Бијељина, ученици.

Након презентације резултата Посебног извјештаја, учесници округлог стола су учествовали у дискусији и износили искуства у раду унутар својих институција када је у питању вршњачко насиље.

**Приједлози учесника Округлог стола:**

* потребна је координација између институција, јер се између истих институција преплићу надлежности те недостају стратешке мјере, те исто тако недостају базе података као и да се тачно прецизира шта је њихово значење и чему служе, недостају такође и евиденције када је у питању вршњачко насиље,
* потребно је да се ради на једном универзалном Протоколу о поступању у случајевима вршњачког насиља који би уједино поступања свих васпитно образовних установа али и других органа када је у питању поступање институција у вршњачком насиљу,
* радити на јачању стручних служби на начин да се кадровски јачају али и оснажују већ постојећи капацитети стручних служби кроз едукације, тренинге итд..
* занемаривање улоге наставника у иницијалном образовању, када је у питању вршњачко насиље доста тога се пребацује на стручне службе, те се у том васпитна улога школе помало губи, те исту треба јачати плански, организовано и системски, како би се могла мјерити учинковитост,
* потребно је радити на свеобухватнијој анализи проблема вршњачког насиља која би дала дугорочније резултате,
* неопходна је континуирана едукација и родитеља о вршњачком насиљу,
* радити са ученицима, наставницима, родитељима на превенцији вршњачког насиља кроз разна предавања, радионице, на теме које се уско везане за проблем вршњачког насиља, али бавити се и другим темама које индиректно могу имати везе са превенцијом вршњачког насиља,
* појачати позитивну афирмацију ученика од стране наставника ка родитељима, у сврху побољшања родитељске сарадње („не треба родитеље звати само кад је проблем, него и за похвалу“).

У реализацији Округлог стола су учествовали и млади савјетници из Мреже младих савјетника Омбудсмана за дјецу, а њихове поруке за институције које се баве вршњачким насиљем:

* „Треба радити са дјецом која су насилници, на откривању узрока покретача насиља а не само се бавити посљедицама“
* „Проблеми са насилницима се занемарују када су ти проблеми ''мали'' у раним узрастима у основним школама, па касније израсту у велике проблеме“.
* „Вршњачко насиље може да остави доживотне посљедице на некога, јер немају сва дјеца исти ментални склоп. Колико је важно је заштитити особу која трпи насиље, толико је важно заштити и ону особу која је пријавила насиље, јер и она трпи посљедице“.
* „Ученицима треба допустити да учествују и креирају активности које су усмјерене према нама, имамо шта да кажемо и желимо да и ми дјелујемо, а једна од активности је и вршњачка едукација коју можемо проводити.“

Одржани округли столови у Бања Луци и Бијељини значајно су медијски пропраћени и то : СРНА, РТРС, АТВ, РТВ БН, НТВ Арена, БХТВ, К3, РТВ „ХИТ“, „Независне новине“, „Глас српске“, „Семберске новине“ као и електронски медији и други портали („Етрафика“, „Моја Бијељина“, “Бијељина данас“, „Инфо Бијељина“...).

# ЗАКЉУЧНА РАЗМАТРАЊА

Обавезе које проистичу из УН Конвенције о правима дјетета упућују да:

* Државе чланице имају дужност осигурати да су дјеца учинковито заштићена од насиља у свим окружењима.
* Државе чланице имају дужност пружити одговарајући правни оквир за заштиту дјеце.
* Државе морају провести учинковите истраге у случајевима наводних оптужби о злостављању дјетета, насиљу над дјецом и штети почињеној дјеци.

У задњих неколико година када је у питању заштита дјеце од насиља у Републици Српској учињени су значајни помаци, посебно у нормативном смислу, такође програми превенције насиља над дјецом и међу дјецом су саставни дио наставног плана и програма у школама.

Нажалост, и поред бројних међународних докумената, који нас обавезују, домаћих законских и подзаконских аката, који уређују област заштите дјеце од свих облика насиља, злостављања и занемаривања, насиље над дјецом и међу дјецом је и даље присутно.

Поред нормативних и системских мјера, потребно је да омогућимо и партиципацију дјеце, а што је један од четири основна принципа УН Конвенције о правима дјетета. Партиципација дјеце и младих јесте процес активног укључивања управо дјеце/младих у питања која се њих тичу и која су им битна. Партиципација представља сарадњу, размјену информација, дијалог заснован на узајамном поштовању и дијељењу информација.

Управо је то био разлог да о вршњачком насиљу у васпитно - образовним установама, поред анализе нормативног дијела и гласа релевантних стручњака из ове области, питамо и дјецу – ученике од И до ИИИ разреда свих средњих школа у Републици Српској, да чујемо њихов глас, њихове поруке, ставове и мишљења.

Добијене податке у извјештају представљамо као глас дјеце о овој јако важној и комплексној теми. Подаци добијени од дјеце указују да су дјеца било на директан или индиректан начин изложена насиљу кроз школовање, да је то најчешће од стране ученика из школе и највећа је учесталост вербалног насиља, социјалне искључености, физичког насиља и занемаривања, а да се насиље најчешће дешава у школском објекту. Дјеца на насиље реагују различито, а податак да не реагују на насиље усмјерава нас управо на толеранцију насиља и прихватање насиља. Ставови дјеце према насиљу и њихово понашање према насиљу се разликују, иако би према подацима углавном реаговали на насиље, у ситуацијама када се насиље деси изостаје реакција. Важност одјељенских старјешина и стручне службе према одговорима дјеце указује да су управо они неко коме се прво обрате у наведеним ситуацијама, и да се најчешће ситуација и ријеши од стране истих. Едукације дјеце о насиљу, препознавању/реаговању/пријављивању и реакцијама на насиље, иако је тема насиља уврштена у наставни план и програм, у добијеним одговорима дјеце се не препознаје као учинковита и ефикасна. Занимљиво је да дјеца имају став да се на смањење насиља може утицати, а приједлози које излажу као њима дјелотворни су радионице у школама организоване од стране стручних служби, кроз редовне наставне активности, вршњачке радионице, ваннаставне активности и кампање преко друштвених мрежа.

Дјеца уочавају важне актере у превенцији од насиља, али нису довољно оснажени да пријаве насиље, или неријетко имамо ситуације када пријаве насиље, а одговор или реакција који добију није адекватна. Начини реакције дјеце на насиље, када су у улози посматрача насиља, указују на неадекватан приступ у смислу да дјеца сама покушавају да интервенишу и прекину насиље, односно стану насупрот насилника као потенцијално рјешење ситуације. Исто нас упућује да дјеца релативизују проблем насиља, што говори о постојању толеранције на насиље у ширем плану.

Када говоримо о насиљу посебан проблем представља чињеница да нема званичних података, односно евиденција из којих би се, поред тога, да ли је и који облик насиља у порасту, могли пратити и други параметри везани за насиље. Протоколом о поступању у случају насиља, злостављања или занемаривања дјеце[[27]](#footnote-27) јасно су дефинисане обавезе надлежних ресора да воде евиденције о пријављеним случајевима насиља над дјецом и међу дјецом. Израда Извјештаја о насиљу над дјецом није сама себи циљ, већ су Протоколом дефинисани механизми за прикупљање података о насиљу над дјецом који обавезују да се прикупљени подаци анализирају, посебно да се изврши процјена досадашњих мјера и активности, која би била основ за предлагање додатних мјера ради побољшања оних дијелова система који нису били довољно ефикасни, а који нису адекватно одговорили на потребе дјеце и њихово право на заштиту. Извјештај треба да обезбиједи и континуитет у праћењу појаве и свих проблема у вези са заштитом дјеце у овој области. Управо из горе наведених разлога, Омбудсман за дјецу је изразио потребу ревидирања постојећег протокола, у циљу унапријеђења заштите дјеце од свих облика насиља, злостављања и занемаривања.

Као обавеза школе истиче се свеобухватно превентивно и одговорно дјеловање школе, како би се створили услови за стварање сигурног и подстицајног окружења за сву дјецу, с јасним ставом према насиљу као неприхватљивој појави, након којег ће увијек услиједити очекиване посљедице.

Подсјећамо, Европски суд за људска права (ЕСЉП) је неколико пута био суочен с предметима који су се односили на насиље над дјецом које су починиле физичке особе у школама, приватним домовима или другим установама којима су управљали појединци који нису заступали државу те је стога било дилема је ли држава била одговорна. Што је важније, ЕСЉП је пресудио да се држава не може одрећи дужности заштите дјеце овлашћивањем физичких особа за управљање важним јавним службама, као што су образовне установе[[28]](#footnote-28). У случајевима који се односе на утврђивање одговорности државе, ЕСЉП је углавном разликовао општу обавезу државе у заштити када се опасност не може јасно одредити те њезину посебну обавезу заштите у случајевима у којима је жртва јасно одређена. У првом је случају ЕСЉП анализирао је ли изостанак интервенције државе довео до стварне опасности од насиља за дијете жртву.

Примјер: Предмет Каyак против Турске[[29]](#footnote-29) односи се на убиство ножем 15-годишњег дјечака које је починио други тинејџер у близини школе. ЕСЉП је установио да школе имају обавезу заштитити дјецу која их похађају од свих облика насиља. У овом је случају ЕСЉП пресудио да је у складу с чланом 2. ЕКЉП-а Турска одговорна јер није заштитила право на живот сина и брата тужитеља, с обзиром на то да у том тренутку није постојао учинковит систем надзора. Због недостатка таквог система, тинејџер је успио узети нож из школске кухиње, којим је затим убо жртву[[30]](#footnote-30).

Посебно забрињавају случајеви вршњачког насиља који се јавља у све млађем узрасту, а што упућује на неопходност да се у рјешавање проблема укључе и други субјекти заштите (центар за социјални рад, центар за ментално здравље, полицију...), јер насиље није само проблем школе, него и породице па и шире друштвене заједнице.

Неопходно је подстицати и унапријеђавати сарадњу и међусобну подршку како између ученика и школе, тако и између родитеља и школе. Школа посебну пажњу у креирању и провођењу активности треба дати дјеци, уважавајући њихово право на партиципацију, односно право на мишљење, као и право на учешће у доношењу свих одлука које их се тичу, будући да сама дјеца најбоље знају са којим се све проблемима суочавају током школовања, а досадашња пракса увелико показује да су дјеца и те како компетентна у осмишљавању различитих програма и превентивних активности.

Осим превенције која, између осталог, подразумијева едукацију дјеце али и одраслих о насиљу, када се насиље деси неопходна је адекватна и брза реакција. Систем треба да пружи подршку и починиоцу и жртви и да у фокус дјеловања стави узроке насилног понашања, а не да се само бави посљедицом.

У пракси се често вршњачко насиље посматра и као "уобичајено понашање које представља дио одрастања дјеце", због чега једним дијелом остаје непрепознато, односно изостане реакција на насиље. Тек када оно постане бруталније или када сукоб ескалира онда се почиње са предузимањем одређених активности, иако је и раније било назнака да се нешто дешава и да постоји одређени проблем.

Пут ка нултој телеранцији на насиље мора бити заједнички циљ и заједничко залагање свих актера у области права дјеце, али и дјеце и родитеља, медија и цјелокупног друштва у цјелини.

# ПРЕПОРУКЕ ОМБУДСМАНА ЗА ДЈЕЦУ

Омбудсман за дјецу, сагласно члану 9. Закона о омбудсману за дјецу („Службени гласник Републике Српске“, број: 103/08 и 70/12) предлаже предузимање потребних мјера и активности  
ради заштите дјеце од насиља на начин да:

**Министарство просвјете и културе Републике Српске**

|  |  |
| --- | --- |
| Подаци о насиљу | * Успостављање система евидентирања и вођења податка о насиљу достављених од васпитно - образовних установа, како би се пратила тенденција пораста/опадања насиља. |
| Превентивне активности за спречавање насиља | * Неопходно је и свеобухватно превентивно дјеловање, како би се створили услови за стварање сигурног и подстицајног окружења за сву дјецу и јасног става нетолеранције на насиље. |
| Рад са радницима у образовању | * Едукација и обука радника у образовном систему о насиљу, препознавању, реаговању и спречавању насиља. |
| Ревизија планова и безбједност у школама | * Ревидирање постојећег Протокола о поступању у случајевима насиља, злостављања или занемаривања, а у циљу унапријеђења заштите дјеце од свих облика насиља, злостављања и занемаривања. * Спровести годишњу ревизију политика и процедура за безбједност у школама, по потреби и чешће, како би се осигурало да нови проблеми безбједности у школама буду адекватно покривени актуелним школским кризним плановима и процедурама за реаговање у ванредним ситуацијама. * Омогућити и подстаћи партиципацију ученика у планирању безбједности у школама. |
| Јасан и јединствен став према насиљу | * Јасан и јединствен став према насиљу као неприхватљивој појави, након којег ће увијек услиједити очекиване посљедице. |
| Мониторинг тим | * Укључивање и сарадња са институцијама, академском заједницом или другим партнерима ради утврђивања дјелују ли успјешно активности спречавања насиља. |

**Министарству породице, омладине и спорта**

* Када је у питању насиље над и медју дјецом посебан проблем представља чињеница да нема званичних података, односно евиденција из којих би се, поред тога, да ли је и који облик насиља у порасту, могли пратити и други параметри везани за насиље. Протоколом о поступању у случају насиља, злостављања или занемаривања дјеце[[31]](#footnote-31) су јасно дефинисане обавезе надлежних ресора да воде евиденције о пријављеним случајевима насиља над дјецом и међу дјецом, те да те извјештаје доставе Министарству породице, омладине и спорта, које је обавезано да, на основу података прикупљених од других министарстава, обједини годишњи извјештај.
* Омбудсман за дјецу и овај пут, као и раније[[32]](#footnote-32), указује Министарству породице, омладине и спорта на неиспуњавање обавезе израде годишњег извјештаја о насиљу над дјецом, односно указује на потребу ревидирања постојећег протокола, у циљу унапријеђења заштите дјеце од свих облика насиља, злостављања и занемаривања.

**Републички педагошки завод**

* Истаћи програме превенције насиља у наставним плановима и програмима који се тренутно предају у школи, уз учење ученика алтернативама насиљу, укључујући мирно рјешавање сукоба и вјештине позитивних међуљудских односа.
* Едукација свих запослених у васпитно – образовним установама о темама које су уско везане за проблем вршњачког насиља, али бавити се и другим темама које индиректно могу имати везе са превенцијом вршњачког насиља.

**Све васпитно – образовне установе**

|  |  |
| --- | --- |
| Школска политика и метода координације | * Успостављање школског координацијског тима/координатора за рјешавање проблема насиља или провјера успјешности постојећег. * Стварати безбједну школску климу која пружа подршку (нпр. програми за бригу у школи, позитивне интервенције и подршка, психолошке и савјеетодавне услуге...). * Поновити школска правила и затражити да ученици пријаве потенцијалне проблеме школским службеницима. * Јасан став према насиљу као неприхватљивој појави, након којег ће увијек услиједити очекиване посљедице. |
| Подаци о насиљу | * Успостављање система евидентирања и вођења податка о насиљу у школи, како би се пратила тенденција пораста/опадања насиља. * Успостављање метода извјештавања за евидентирање случајева насиља и реакција школе на њих. Кључно је створити дјеци прилагођене, анонимне и сигурне методе пријављивања насиља. Оне би требале забиљежити сваки насилни инцидент који се догоди на подручју школе, укључујући датум, вријеме и мјесто инцидента, врсту насиља и како је школа реаговала. |

|  |  |
| --- | --- |
| Превентивне активности за спречавање насиља | * Неопходно је и свеобухватно превентивно дјеловање школе, као би се створили услови за стварање сигурног и подстицајног окружења за сву дјецу и јасног става нетолеранције на насиље. * Радници у образовању, а посебно стручној служби школа, треба да буду видљиви, присутни у школи и за ученике али и за родитеље. |
| Рад са радницима у образовању | * Едукација и обука радника у образовном систему о насиљу, препознавању, реаговању и спречавању насиља. * Унапређење васпитне улоге васпитно-образовних установа. |
| Реакција на насиље | * Креирати анонимне системе за пријављивање (нпр. Телефонске линије, кутије за приједлоге „имам за рећи\_\_\_\_\_\_“ и сл.). * Бављење насилним инцидентима одмах по пријави/сазнању о насиљу. |
| Ревизија планова и безбједност у школама | * Развити кризне планове и обезбједити обуку о приправности и свим члановима особља. * Развити процедуре процјене и опасности ризика и тимове за спровођење процјена. * Спровести годишњу ревизију свих политика и процедура за безбједност у школама како би се осигурало да нови проблеми безбједности у школама буду адекватно покривени актуелним школским кризним плановима и процедурама за реаговање у ванредним ситуацијама. * Подстакнути ученике да предузму одговорност за свој дио одржавања безбједног школског окружења, укључујући и учешће ученика у планирању безбједности. * Контролисати приступ школској згради - објекту (нпр. одређен улаз са свим осталим приступним тачкама закључаним са спољашње стране). * Надгледати школске паркинге и заједничке просторе, као што су ходници, игралишта и сл. * Користити сигурносне системе. * Одржавати редовне вјежбе за школску безбједност (пожари, евакуација, временске неприлике....). * Прегледати комуникационе системе, унутар школског дворишта и објекта, и са онима који реагују у заједници. Ово би такође требало да се односи на то како и гдје ће родитељи бити обавијештени у случају ванредне ситуације. |
| Укључивање заједнице | * Укључити присуство службеника школских ресурса, чувара или локалних полицијских партнера. * Створити партнерства између школе и заједнице како би побољшали безбједоносне мјере за ученике. * Неопходно је подстицати и унапријеђавати сарадњу и међусобну подршку како између ученика и школе, тако и између родитеља и школе. * Посебну пажњу у креирању и провођењу тих активности треба дати дјеци, уважавајући њихово право на партиципацију, односно право на мишљење, као и право на учешће у доношењу свих одлука које их се тичу, будући да сама дјеца најбоље знају са којим се све проблемима суочавају током школовања. |

О М Б У Д С М А Н З А Д Ј Е Ц У

Гордана Рајић

1. УН Комитет за права дјетета, Општи коментар број:13, тачка 4 [↑](#footnote-ref-1)
2. Закон о Омбудсману за дјецу Републике Српске ( "Службени гласник Републике Српске", бр. 103/2008 и 70/2012), чл.5 [↑](#footnote-ref-2)
3. Закон о омбудсману за дјецу, чл.16. [↑](#footnote-ref-3)
4. Закон о омбудсману за дјецу, чл.17. [↑](#footnote-ref-4)
5. Босна и Херцеговина је нотификацијом о сукцесији преузела УН Конвенцију о правима дјетета 23.11.1993. године (“Службени лист РБиХ”, број: 25/93.). УН Конвенција о правима дјетета, дио је Анекса И и питање њене примјене у Босни и Херцеговини се различито тумачило све до ступања на снагу одлуке Уставног суда БиХ, број: У-9/0925, према којој је Уставни суд надлежан да у апелационом поступку самостално испитује наводна кршења права из међународних споразума наведених у Анексу И Устава Босне и Херцеговине. [↑](#footnote-ref-5)
6. УН Конвенција о правима дјетета, члан 2. [↑](#footnote-ref-6)
7. УН Конвенција о правима дјетета, члан 3. [↑](#footnote-ref-7)
8. УН Конвенција о правима дјетета, члан 19. [↑](#footnote-ref-8)
9. УН Конвенција о правима дјетета, члан 28. [↑](#footnote-ref-9)
10. УН Конвенција о правима дјетета, партиципативна скупина права у члановима 12.-15., 17, 40. [↑](#footnote-ref-10)
11. Општи коментар број 13: Право дјетета на слободу од свих облика насиља, ЦРЦ/Ц/ГЦ/13, Генерална скупштина УН, 18. април 2011, тачка 2. [↑](#footnote-ref-11)
12. <https://www.ohchr.org/en/documents/concluding-observations/crccbihco5-6-committee-rights-child-concluding-observations> [↑](#footnote-ref-12)
13. Закон о предшколском васпитању и обзразовању (“Службени гласник Републике Српске”, број: 79/15, 63/20 и 64/22). [↑](#footnote-ref-13)
14. Закон о предшколском васпитању и образовању, члан 1. и 2. [↑](#footnote-ref-14)
15. Закон о предшколском васпитању и образовању, члан 8. [↑](#footnote-ref-15)
16. “Службени гласник Републике Српске”, број: 63/22 [↑](#footnote-ref-16)
17. Закон о основном васпитању и образовању, члан 3. [↑](#footnote-ref-17)
18. Закон о основном васпитању и образовању, члан 5. [↑](#footnote-ref-18)
19. Закон о основном васпитању и образовању, члан 8. став 4, 5. и 6. [↑](#footnote-ref-19)
20. Закон о основном васпитању и образовању, члан 73. став 1. тачка 7. [↑](#footnote-ref-20)
21. Закон о основном васпитању и образовању, члан 90. став 1. тачке 9. и 10. [↑](#footnote-ref-21)
22. “Службени гласник Републике Српске“, број: 41/18, 35/20, 92/20. и 55/23 [↑](#footnote-ref-22)
23. Закон о средњем образовању и васпитању, члан 7. [↑](#footnote-ref-23)
24. Закон о средњем образовању и васпитању, члан 70. став 1. тачка 7. [↑](#footnote-ref-24)
25. Закон о средњем образовању и васпитању, члан 83. став 1. тачка 7. и 8. [↑](#footnote-ref-25)
26. “Службени гласник Републике Српске”, број: 82/13 [↑](#footnote-ref-26)
27. Протокол о поступању у случају насиља, злостављања или занемаривања дјеце („Службени гласник Републике Српске, број: 82/13) [↑](#footnote-ref-27)
28. ЕСЉП, Цостело-Робертс против Уједињеног Краљевства, бр. 13134/87, 25. марта 1993., ст. 27. [↑](#footnote-ref-28)
29. ЕСЉП, Каyак против Турске, бр. 60444/08, 10. јули 2012. (доступно на француском језику). [↑](#footnote-ref-29)
30. Приручник о правима дјетета у еуропском праву, Агенција Еуропске уније за темељна права и Вијеће Еуропе, 2015. [↑](#footnote-ref-30)
31. Протокол о поступању у случају насиља, злостављања или занемаривања дјеце („Службени гласник Републике Српске, број: 82/13) [↑](#footnote-ref-31)
32. Допис број: 636-0/21 од 18.06.2021. год., 991-0/21 од 30.09.2021. год., 1432-0/21 од 24.12.2021. год и 35-О/23 од 16.01.2023. год. [↑](#footnote-ref-32)